CELEX: 52017PC0734
Language: ro
Date: 2017-11-29
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) nr. 1093/2010 în ceea ce privește stabilirea sediului Autorității Bancare Europene

COMISIA EUROPEANĂ
            Bruxelles, 29.11.2017
            COM(2017) 734 final
            2017/0326(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de modificare a Regulamentului (UE) nr. 1093/2010 în ceea ce privește stabilirea sediului Autorității Bancare Europene
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Temeiurile și obiectivele propunerii
            
            
               Autoritatea Bancară Europeană (ABE) a fost instituită prin Regulamentul (UE) nr. 1093/2010. În conformitate cu articolul 7 din respectivul regulament, ABE își are sediul la Londra, în Regatul Unit. 
            
            
               La 29 martie 2017, Regatul Unit a notificat Consiliului European intenția sa de a părăsi Uniunea, în conformitate cu articolul 50 din Tratatul privind Uniunea Europeană. 
            
            
               La 20 noiembrie 2017, în marja Consiliului Afaceri Generale (articolul 50), cele 27 de state membre rămase au ales Paris, Franța, drept nou sediu al Autorității Bancare Europene. 
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               
                  Întrucât temeiul actului care urmează să fie modificat este articolul 114 din Tratatul privind funcționarea Uniunii Europene („TFUE”), actul de modificare ar trebui să aibă același temei. 
               
            
            
               •Alegerea instrumentului
            
            
               
                  Prezenta propunere vizează modificarea Regulamentului (UE) nr. 1093/2010. Prin urmare, se propune ca modificarea respectivă să se efectueze printr-un regulament de modificare. 
               
            
            
               •Subsidiaritate și proporționalitate
            
            
               Chestiunea stabilirii sediului agenției intră în competența exclusivă a Uniunii. Măsura este proporțională cu scopul propunerii de regulament, și anume acela de a confirma noul sediul al agenției în cadrul Regulamentului (UE) nr. 1093/2010.
            
            
               3. IMPLICAȚIILE BUGETARE
            
            
               Mutarea Autorității Bancare Europene va avea implicații bugetare, legate în special de costurile aferente rezilierii anticipate a actualului contract de închiriere din Londra ca urmare a retragerii Regatului Unit, de costurile aferente mutării în sine și de costurile aferente instalării în noul sediu de la Paris. Astfel cum se prevede în directivele Consiliului din 22 mai 2017 de negociere în vederea încheierii unui acord cu Regatul Unit de stabilire a condițiilor de retragere a acestui stat din Uniunea Europeană, Regatul Unit ar trebui să acopere în totalitate costurile specifice legate de procesul de retragere, cum ar fi transferul agențiilor care își au sediul în Regatul Unit.
            
            
               Este posibil ca o parte din costurile aferente mutării să trebuiască să fie acoperite inițial din bugetul UE, acestea urmând să facă obiectul unei regularizări. În acest sens, Comisia va evalua, în cooperare cu Autoritatea Bancară Europeană, eventualele nevoi suplimentare de finanțare care să fie canalizate prin bugetul UE. Dacă acest lucru va fi necesar, Comisia va prezenta Parlamentului European și Consiliului propuneri relevante în contextul procedurii bugetare anuale pentru 2019 și, dacă este cazul, pentru 2018. Acest lucru privește, de exemplu, costurile legate de mutarea în sine. În plus, costurile aferente instalării în noul sediu vor fi prezentate și în contextul procedurii imobiliare prevăzute la articolul 203 din Regulamentul financiar
                  1
               , care prevede obligativitatea obținerii unei aprobări din partea Parlamentului European și a Consiliului înainte de încheierea unor contracte care au legătură cu proiecte imobiliare. Se preconizează că această procedură va fi lansată cât mai curând posibil (cel târziu la începutul anului 2018). 
            
            
            
            
               2017/0326 (COD)
            
         
         
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de modificare a Regulamentului (UE) nr. 1093/2010 în ceea ce privește stabilirea sediului Autorității Bancare Europene
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 114,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Băncii Centrale Europene
                  2
               ,
            
            
               având în vedere avizul Comitetului Economic și Social European
                  3
               ,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)În contextul notificării transmise de Regatul Unit la 29 martie 2017 privind intenția sa de a părăsi Uniunea, în conformitate cu articolul 50 din Tratatul privind Uniunea Europeană, celelalte 27 de state membre, reunite în marja Consiliului Afaceri Generale (articolul 50), au ales Paris, Franța drept nou sediu al Autorității Bancare Europene.
            
            
               (2)Având în vedere articolul 50 alineatul (3) din Tratatul privind Uniunea Europeană, Autoritatea Bancară Europeană ar trebui să se mute în noul sediu de la data la care tratatele încetează să se aplice Regatului Unit sau de la 30 martie 2019, luându-se în considerare data care survine prima. 
            
            
               (3)Pentru a asigura buna funcționare a Autorității Bancare Europene în noul său amplasament, înainte de mutarea Autorității Bancare Europene în noul său sediu ar trebui încheiat un acord privind sediul.
            
            
               (4)Pentru a acorda Autorității Bancare Europene suficient timp pentru mutarea în noul sediu, prezentul regulament ar trebui să intre în vigoare în regim de urgență.
            
            
               (5)Prin urmare, Regulamentul (UE) nr. 1093/2010 al Parlamentului European și al Consiliului
                  4
                ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Articolul 7 din Regulamentul (UE) nr. 1093/2010 se înlocuiește cu următorul text:
            
         
         
            
               „Articolul 7
            
            
               Sediul
            
            
               Autoritatea își are sediul la Paris, în Franța.”
            
            
               Articolul 2
            
            
               Prezentul regulament intră în vigoare la data publicării în Jurnalul Oficial al Uniunii Europene.
            
            
               Prezentul regulament se aplică de la data la care tratatele încetează să se aplice Regatului Unit sau de la 30 martie 2019, luându-se în considerare data care survine prima. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președintele
                        Președintele
               
            
         
         
            
                  
                     (1)
                  
                        Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
               
               
                  
                     (2)
                  
                        […]
               
               
                  
                     (3)
                  
                        […]
               
               
                  
                     (4)
                  
                        Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).